OISHI:รุกผุดสาขา-ปรับโฉมแบรนด์ใหม่แนะนำซื้อราคาเป้าหมาย 165.00 บาท
OISHI:รุกผุดสาขา-ปรับโฉมแบรนด์ใหม่ แนะนำ" ซื้อ"ราคาเป้าหมาย 165 บาท
20 ก.พ. 2560

บล.เอเซีย พลัส ระบุในบทวิเคราะห์วันนี้(20 ก.พ.) ว่า บริษัท โออิชิ กรุ๊ป จำกัด (มหาชน) หรือ OISHI งวดไตรมาส 1/60 (ต.ค. – ธ.ค. 2559) กำไรปกติ 269 ล้านบาท เติบโต 112% เทียบไตรมาสก่อนหน้า และ 10% เทียบช่วงเดียวกันของปีก่อน แม้ยอดขายลดลง 3% เทียบไตรมาสก่อนหน้า
เนื่องจากธุรกิจอาหาร (สัดส่วน ~50%) ลดลง 4% เทียบไตรมาสก่อนหน้า ผลกระทบจากการปิดปรับปรุงร้านอาหารบางสาขาและเหตุเพลิงไหม้ ขณะที่ธุรกิจชาเขียว (สัดส่วน ~50%) ลดลง 1.9% เทียบไตรมาสก่อนหน้า (น้อยกว่าอุตสาหกรรมที่ลดลง ~9% เทียบไตรมาสก่อนหน้า) แต่ด้วยการบริหารจัดการต้นทุนที่มีประสิทธิภาพมากขึ้น หนุน Gross Margin จาก 33.7% ไตรมาสก่อนเป็น 36.8% กอปรกับการควบคุม SG&amp;A ได้ดีขึ้นทำให้ SG&amp;A/Sales ลดลงเหลือ 29.3% จากงวดก่อน 31.1% หนุน Norm margin อยู่ที่ 8.5%  
ธุรกิจเครื่องดื่มยังคงครองส่วนแบ่งการตลาดเหนือคู่แข่ง จากกลยุทธ์ทางการตลาดที่ชัดเจนทั้งจากการเปิดตัวผลิตภัณฑ์ใหม่และการโฆษณาผ่านทาง Social media มากขึ้น ซึ่งได้รับการตอบรับเป็นอย่างดี หนุนให้บริษัทครองส่วนแบ่งการตลาดเป็นอันดับ 1 สูงถึง 47.4% (ณ สิ้น ธ.ค. 2559) ทิ้งห่างอันดับ 2 กว่า 10% นอกจากนี้กำลังการผลิตแบบขวด (CAF) ที่เพิ่มขึ้นอีก 1 สายด้วยจำนวน 15 ล้านขวด/เดือน ตั้งแต่เดือน ธ.ค. 2559 จะใช้รองรับออเดอร์ในแคมเปญหน้าร้อนรวมถึงแผนขยายตลาดส่งออก (สัดส่วน 10% ของเครื่องดื่ม) เชิงรุกมากขึ้นโดยเฉพาะตลาดกัมพูชาซึ่งมีศักยภาพเติบโตสูง
ธุรกิจอาหารปี 60 มีแผนเปิดสาขาใหม่ 12 สาขา (1Q60 เปิดแล้ว 6 สาขา) รวมเป็น 251 สาขา รวมถึงปรับโฉมแบรนด์โออิชิบุฟเฟ่ต์บางสาขา เป็นโออิชิ อีเทอเรียม (อาหารพรีเมียมรวมถึงการบริการดีขึ้นและสามารถปรับราคาขายขึ้นได้จากเดิมคนละ ~ 500 บาท เป็น ~ 700 บาท) เพิ่มอีก 3 สาขา หลังจากสาขาแรกที่เซ็นทรัลพระราม 9 (เปิด 1 ธ.ค.59) ได้ผลตอบรับเป็นอย่างดี ช่วยหนุนยอดขายธุรกิจอาหารเติบโตขึ้น
คงประมาณการเดิม อิง DCF-WACC 9.2% Fair value ปี 2560 (สิ้น ก.ย. 2560) ที่ 165 บาท ราคาหุ้นมี Upside 23.1% จึงแนะนำซื้อ โดย OISHI ถือเป็นผู้นำในตลาดชาพร้อมดื่มที่เติบโตเหนือคู่แข่ง
 